Groot behoefte aan reserviste in Wes-Kaap | Netwerk24
Groot behoefte aan reserviste in Wes-Kaap
Deur Malherbe Nienaber 22 November 2018 07:58
Die Wes-Kaapse regering doen 'n beroep op die nasionale regering om R5 miljoen op te neem om bykomende polisiereserviste te werf.
Alan Winde, Wes-Kaapse LUR vir gemeenskapsveiligheid.Foto: Malherbe Nienaber
Alan Winde, LUR vir gemeenskapsveiligheid, sê met dié geld kan 195 bykomende reserviste in die hoogseisoen van middel Desember tot middel Januarie ontplooi word.
Die R5 miljoen is deur die provinsiale regering uit sy begroting beskikbaar gestel.
"Ondanks herhaalde versoeke, wag ons op 'n reaksie van die nasionale regering oor die opneem van dié geld," het Winde Woensdag gesê.
"Daar is geen rede waarom die nasionale regering nie die aanbod sou aanvaar nie. Om dit nie te doen nie, is eintlik 'n misdaad teen die mense van die Wes-Kaap, wat onnodig blootgestel word weens die tekort aan polisiebronne."
The Provincial Police Ombudsman has completed his investigation and confirms that 326 police reservists have been lost in the last three financial years @mireillewenger https://t.co/giAptvoDoo
— DA Western Cape (@WesternCapeDA) November 21, 2018
Winde het 'n beroep op Bheki Cele, minister van polisie, gedoen om dringend na die afname in reserviste in die Wes-Kaap te kyk.
"Reserviste is 'n kritieke versterker van die polisiemag en kan 'n belangrike rol speel om die gety van misdaad in ons kwesbare gemeenskappe teen te werk. Daar is veral nou 'n behoefte aan meer polisiëring namate ons die feestyd nader en gewoonlik 'n styging in misdaad ervaar."
Bheki Cele, minister van polisie.Foto: Malherbe Nienaber
Die reserviste kan talle van die pligte van gewone polisielede uitvoer, sowel as van die administratiewe werk in die polisiekantoor.
Hulle word van verwag om 'n verpligte 16 uur vrywillig te werk en word vir bykomende werk vergoed.
Die Wes-Kaapse polisieombudsman het in 'n ondersoek bevind dat die aantal reserviste met 326 in die afgelope drie boekjare afgeneem het.
Mireille Wenger, DA provinsiale woordvoerder oor gemeenskapsveiligheid, het Woensdag op 'n mediabyeenkoms gesê die ombudsman se bevindings bevestig dat die polisie se nuwe beleid vir reserviste "gebrekkig" is en werwing inperk.
Wenger, voorsitter van die staande komitee oor gemeenskapsveiligheid in die Wes-Kaapse wetgewer, het in Oktober 2017 versoek dat die ombudsman die afname in reserviste ondersoek. In replieke op haar vrae in die parlement is daar bevestig dat die aantal aktiewe reserviste in die afgelope dekade met 84% gedaal het.
"Dit is dus kommerwekkend dat erge onderbemanning nie net onder die gewone polisielede, maar ook onder die reservistemag voorkom."
Mireille Wenger, DA woordvoerder oor gemeenskapsveiligheid in die Wes-Kaap. Foto: Malherbe Nienaber
In die boekjaar 2015-'16 was daar 1 050 aktiewe reserviste en teen vanjaar het dit op 724 gestaan.
Volgens die verslag van die ombudsman is van die redes vir die lae werwing van reserviste in die Wes-Kaap dat 'n groot aantal nie aan die vereiste kwalifikasie van matriek voldoen nie, veral in landelike gebiede, sowel as dat die meeste aansoekers werkloos is.
Reserviste moet ook jonger as 40 jaar wees, terwyl daar bevind is dat die produktiefste lede naby aan die aftrede of reeds met aftrede is.
Van die aansoekers het goed presteer, maar is van die hand gewys omdat hulle ouer as 40 jaar is.
Wanneer 'n aansoeker die psigometriese toets druip, is daar 'n wagtydperk van ses maande voor hulle heraansoek kan doen. Dit lei glo ook daarna dat mense belangstelling verloor.